ช่วงสั้นแค่เด้งทางเทคนิคซิตี้กรุ๊ปมองระยะกลางดี
ซิตี้กรุ๊ป เชียร์หุ้นไทยในระยะกลางขึ้นไป ส่วนช่วงสั้นเด้งขึ้นตามสัญญาณเทคนิค ขึ้นมาขาย
26 มี.ค. 2556

ซิตี้กรุ๊ป เชียร์หุ้นไทยในระยะกลางขึ้นไป ส่วนช่วงสั้นเด้งขึ้นตามสัญญาณเทคนิค ขึ้นมาขาย
ซิตี้กรุ๊ป ออกบทวิเคราะห์เมื่อวันที่ 22 มี.ค. 2556 ให้น้ำหนักการลงทุนหุ้นไทยระยะกลางขึ้นไปมากกว่าตลาด โดยยังคงเป้าหมายดัชนีสิ้นปีนี้ที่ 1,535 จุด เชียร์กลุ่มธนาคาร อสังหาริมทรัพย์ และปิโตรเคมี
ทั้งนี้ แนะนำให้ลงทุนหุ้นธนาคารกรุงศรีอยุธยา บริษัท พีทีที โกลบอล เคมิคอล บริษัท แอดวานซ์ อินโฟร์ เซอร์วิส บริษัท แลนด์ แอนด์ เฮ้าส์ และบริษัท อมตะ คอร์ปอเรชัน แต่ให้ขายหุ้นบริษัท ทิสโก้ไฟแนนเชียลกรุ๊ป บริษัท พฤกษา เรียลเอสเตท 
ด้านตลาดหุ้นวันจันทร์ที่ผ่านมาพลิกฟื้นแรงเป็นวันแรกถึง 44.98 จุด หรือ 3.04% ดัชนีปิดที่ 1,523.95 จุด แม้ว่าต่างชาติพลิกมาขาย 713 ล้านบาทก็ตาม 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า หุ้นที่ฟื้นตัวแรงเนื่องจากข่าวลบได้รับการยืนยันว่าลือกันไปเอง จึงมีแรงซื้อเข้ามา ขณะที่แรงทำกำไรน่าจะน้อยลงหลังจากซื้อขายสูงกว่าแสนล้านบาท
นายสมพงษ์ ชลคดีดำรงกุล หรือ “เสี่ยปู่” นักลงทุนรายใหญ่ กล่าวว่า หุ้นที่พุ่งขึ้น 44 จุด เป็นการฟื้นตัวทางเทคนิค และช่วงสั้นยังผันผวน ขึ้นมาแรงๆ จะมีแรงขาย ส่วนระยะกลางถึงยาว ตลาดจะกลับขึ้นมาได้ 
“ส่วนตัวผมเข้าไปเก็บหุ้นวันศุกร์ที่ผ่านมา และวันนี้ขึ้นมาได้ขายลดพอร์ตลงไปบ้าง เพราะเชื่อว่าตลาดช่วงสั้นยังผันผวน” เสี่ยปู่ กล่าว